મને યાદ છે એક પ્રસંગ. ‘શામળદાસ કૉલેજ’માં વજુ ભણતો હતો ત્યારે તેણે કૉલેજના સામયિકમાં એક કંડિકા લખી હતી. તેણે લખ્યું: ‘અમારા કમ્પાઉન્ડમાં એક મોટો પપૈયો છે, એની નીચે ચીકુનો એક છોડ છે. બાજુમાં ખુલ્લા આકાશ નીચે ચીકુનો એક બીજો છોડ છે. તે ખૂબ ઊંચો વધી ગયો, પણ પપૈયાની છત્રછાયા નીચેનો છોડ વધી શકે નહીં. આથી તેણે પેલા વધી ગયેલા અને ફૂલીફાલી રહેલા છોડને કહ્યું: ‘અલ્યા, આપણે બન્ને ભાઈ છીએ, છતાં તું એટલો મોટો થઈને ફૂલવાફાલવા લાગ્યો ત્યારે હું કેમ વિકાસ પામી શકતો નથી?’ પેલા ફૂલીફાલી રહેલા ચીકુએ કહ્યું: ‘એનું કારણ એ છે કે તું કોઈની છત્રછાયા નીચે પડી રહ્યો છે, ત્યારે હું સ્વતંત્ર રીતે ખુલ્લા આકાશ નીચે આપબળે મારો વિકાસ સાધું છું!’